Efemeride

Hver GPS-satellit har en efemeride, som er en detaljeret beskrivelse af satellittens bane. En GPS-modtager skal kende satellittens efemeride for at den kan bruge satellittens signaler til at navigere efter. Hver satellit udsender løbende sin egen efemeride. Det tager 30 sekunder at udsende hele efemeriden, og hvis en GPS-modtager har fejlfri forbindelse til satellitten i 30 sekunder, vil den herefter kende efemeriden og være klar til at bruge satellitten til navigation. Hvis den efemeride GPS-modtageren har, er for gammel, vil satellitten ikke kunne bruges til navigation. Normalt er efemeriden gyldig i 2 til 4 timer.

GPS-modtagerens opstarttid er afhængig af om GPS'en har en gyldig efemeride for de satellitter den skal bruge til navigation.

Visse navigationsapplikationer på smartphones kan have adgang til efemeriderne over internettet. I så fald kan efemeriden, og dermed satellitnavigationen, blive tilgængelig meget hurtigere end 30 sekunder.

Se også

 * GPS-almanak
 * Opstart af GPS-modtager